તા. 11 ડિસેમ્બર 2017 સોમવાર ગુજરાત વિધાનસભાની ચૂંટણીના પહેલા તબક્કાનું મતદાન પુરૂ થયા બાદ હવે સુરત મ્યુનિ.નું તંત્ર ફરી ધબકતું થશે. ચુંટણીની મતદાન પ્રક્રિયામાં સુરત મ્યુનિ.નો મોટા ભાગનો સ્ટાફ વ્યસ્ત હોવાથી મ્યુનિ. તંત્ર ઠપ્પ જેવું થઈ ગયું હતું. હવે મતદાન પ્રક્રિયા પુર્ણ થતાં કર્મચારીઓ મ્યુનિ. કચેરીમાં કામગીરી શરૃ કરશે તેથી લોકોના પ્રશ્નોનો હલ થશે. જોકે, હજી પણ આચાર સંહિતા ચાલુ હોવાથી મ્યુનિ.ની હોસ્પિટલમાં સારવાલ લેનારા દર્દીઓએ બિલ માફી માટે રાજકારણીઓને બદલે અધિકારીઓ પાસેજ સહી કરાવવી પડશે. ગુજરાત વિધાનસભાની ચુંટણીની જાહેરાત બાદ રાજકીય પક્ષોના કોર્પોરેટરો અને પદાધિકારીઓ મ્યુનિ. કચેરીમાંથી ગાબય થઈ ગયા હતા. ભાજપ અને કોગ્રસ બન્ને પક્ષના કોર્પોરેટરો પોત પોતાના પક્ષના પ્રચાર માટે વ્યસ્ત થઈ ગયા હોવાથી ઘણાં દિવસોથી મ્યુનિ.ની કચેરીમાં પગ પણ મુક્યો ન હતો. મ્યુનિ.ના પદાધિકારીઓ પણ અનિવાર્ય સંજોગોને બાદ કરતાં મ્યુનિ. કેમ્પસમાં આવ્યા ન હતા. રાજકારણીઓ તો પ્રચાર માટે ગાયબ રહ્યાં હતા તો બીજી તરફ મ્યુનિ.ના સંખ્યાબંધ કર્મચારીઓ ચુંટણી પ્રક્રિયામાં સામેલ હોવાથી તેઓ પણ મ્યુનિ. કચેરીને બદલે ચુંટણીની ફરજ પર જોવા મળ્યા હતા. કર્મચારીઓ અને રાજકારણીઓ મ્યુનિ. કેમ્પસમાં ન દેખાતા મ્યુનિ. તંત્ર શિથીલ થઈ ગયું હતું. હવે મતદાન પુરૂ થયાં બાદ મતગણતરી જ બાકી હોવાથી રાજકારણીઓ ફરી આજથી મ્યુનિ. કચેરીમાં દેખાતા થયાં છે. જેના કારણે હવે મ્યુનિ. તંત્રમાં પહેલા જેવી ચહલ પહલ જોવા મળશે.